Komisyon Fam Lalit

lor “Sex Discrimination Bill”

Kan Guvernman Bérenger-Jugnauth-PMSD pe sibir buku kritik, e kan tu dimunn finn byen ankoler ar zot, sirtu lor

*  lalwa represif “Prevention of Terrorism Act” ki donn lapolis tro buku puvwar e ki al kont drwa imen.

* TVA, ki pe tir larzan ar dimunn mizer ek travayer, 

lerla ki nu truve, vit-vit finn amenn “Sex Discrimination Bill” pu sey an-mem-tan sanz size, an-mem-tan pretann ki pe amenn enn lalwa pu plis demokrasi  e plis drwa pu fam. Me, li paret enn lalwa bakle.

Premye dabor, lalwa ena enn gro konfizyon ladan: Seksyon 19 dir si u al kont “Sex Discrimination Act” li enn ofans ek ena ziska 12 mwa prizon ladan. Par kont, sa mem lalwa-la pu met dibut enn komisyon (Sex Discrimination Commission), e sa komisyon la gayn drwa (dapre Seksyon 18) donn dimunn ki li truv finn fer diskriminasyon (ubyin ninport ki aksyon ki al kont sa lalwa la) enn warning, kapav fer li dimann exkiz, uswa de-domaz viktim-la, ubyin repran enn travayer ki finn met deor, ubyen refer li a DPP. Me sa li enn melanz total. 

Dan Lalit nu truve ki ti bizin ena enn “komisyon”, me napa dekret li enn ofans dan mem lalwa. Anplis, nu pa truve kifer dan Seksyon 21 pe revok Seksyon 254 Kod Kriminel (enn Consequential Amendment). Seksyon 254 Kod Kriminel, li, li enn lalwa kler e net kont santaz  sexyel. Sa Seksyon 254 ti bizin reste. Li ti bizin pli larz pu inklir arselman, osi.

Dezyem, Seksyon 11 fer ki tu lasosyasyon fam dekrete ilegal. Sa li akoz zot fer diskriminasyon dan zot rekritman. (Par kont, Seksyon 12 fer enn exsepsyon pu bann klib ki “one sex”, me pa pu enn lasosyasyon anrezistre). Kestyon ki poze se eski Guvernman par expre ubyen par aksidan finn propoze pu dekret tu Women’s Association ilegal? Sa seksyon la pu anpes fam zwenn e debat bann isyu importan ant fam.  Kuma tu dimunn kone ena anviron 550 Women’s Association dan Moris. E li bon rapel ki fam finn ena enn rol importan dan lalit politik depi plis ki 50 an, parmi lalit pu drwa de vot ek literesi.

Trwazyem, nu remarke ki pena okenn “Consequential Amendment” pu amand enn seksyon represif dan Konstitisyon, Seksyon 16(4)(c) ki kareman dakor ki Leta limem fer diskriminasyon dan lalwa ki li pase, lor enn trale size ki al ziska anpyet lor drwa imen pu fam.

Katriyem kan get Rapor Komisyon Sachs lor reform elektoral, ena enn propozisyon pu ogmant kosyon pu eleksyon zeneral ek eleksyon minisipal. Pu eleksyon zeneral Komisyon Sachs finn propoz kosyon sort Rs250 pu li vinn Rs2,500, enn propozisyon kareman anti-fam, e Bérenger finn fer sa vinn Rs5,000, plis anti-fam ankor. Pu eleksyon minisipal kosyon, Komisyon Sachs ti propoze ki kosyon sort Rs100 pu vinn Rs1,000, sa osi enn propozisyon anti-fam, e Bérenger finn fer sa vinn Rs2,000, plis anti-fam ankor. Azur lor la, ki Guvernman MSM-MMM pe propoze ki tu vilaz vinn “minisipalite”, sa vedir pu eleksyon dan lakanpayn osi, pu bizin enn kosyon Rs2,000. Sa mezir la pu kareman anlev drwa demokratik sitwayen Repiblik pu poz kandida dan eleksyon zeneral e minisipal o-mwen zot ena buku larzan. Ena enn gran nomb fam zot lapey ba ubyen zot pa travay pu enn lapey (housewife). Fam, akoz nu tus mwens, ansam ek tu dimunn ki tus mwens, pe riske perdi drwa antan ki sitwayen, drwa sakre pu poz kandida, pu reprezant dimunn ki dakor ar nu dan Lasamble Nasyonal ubyen dan Minisipalite. Klerman Bérenger ek Jugnauth ena enn gran lafreyer ki enn parti kuma LALIT ki reprezant dimunn ki pena larzan buku, pe vinn byen for dan enn pros lavenir.

Sinkyem, nu sutenir kanpayn vast Muvman Liberasyon Fam (MLF) pu enn refont mazer lalwa matrimonyal, ki tuzur arkaik. Se sa ki pu ede pu sanz balans de puvwar anfaver fam.

